
vil gjerne dedisere dagbøkene sine til alle

som drister seg til å lese dem.

Hun forstår at det er fristende.


TIDLIGERE NEVNTE PERSONER AV INTERESSE

Emma M. Lion – Meg selv, så klart. I eksil på kvisten.

Archibald Flat – Svindler, tyv, kjeltring. En generell pest og plage for menneskeheten.

Kusine Matilde – Archibalds eldre søster. En drage av et kvinnemenneske.

Lady Eugenia Spencer – Formidabel tante. Lojal om ikke Hengiven.
 
Damian Spencer – Eldre fetter for tiden i dekning på kontinentet.
 
Arabella Spencer – Himmelsk gudinne. Gyllen skjønnhet. Medsammensvoren.

Parian – Kammertjener, butler. Ufordragelig menneske. Attpåtil lat.
 
Agnes – Tjenestepike, kokke. Underbetalt. Merkelige synspunkter. 

Skotsk. Fantastisk.

Leieboeren – Svært gåtefull.

Unge Hawkes – «Mektige Nigel Hawkes». Den usannsynlige sognepresten.

Hertugen av Islington – Hertugen. Velutdannet, så vidt jeg vet.
 
Romeren – St. Crispians eget gjenferd, som jeg ennå ikke har sett. 

Mary Bairrage – God venninne. Også en overlevende fra Fortitude forberedende skole for piker.

Jack Hollingstell – Hans virkelige navn? Tvilsomt. Utgir seg for å være Marys fetter.

Saffronia March – Gammel venninne. Kunstnerinne. Maler for tiden i Italia.

Evelyn Stuart – Maxwells eldre bror.

Maxwell Stuart – 31. januar 1861–27. juli 1880


1. mai

Tante Eugenias befaling ventet med en viss utålmodighet da jeg våknet i morges.


Emma

Her er visittkortene dine. De skal brukes når jeg ber deg om 

det. Kom klokken elleve i morgen til en samtale om de sosiale 

forpliktelsene jeg vil pålegge deg. Du er herved advart.



Én ting som kan sies om lady Eugenia Spencer, er at selv om hun gjerne ommøblerer livet ditt, skjer det aldri bak lukkede dører. Du er hjertelig velkommen til å beskue planene, om ikke annet for å bli kjent med veien til din egen undergang.

Min far ville brukt et uttrykk fra boksesporten: «Du må være klar til kamp, Emma, samme hva. Livet handler først og fremst om evnen til å takle det du måtte møte på din vei.» Så stilt overfor tantes strikse sosiale forventninger gjorde jeg meg kampklar ved å gå en tidlig morgentur.

Jeg gikk oppover Diagonal og deretter nedover Traitors Road. Det var veldig stille, men da jeg nærmet meg bunnen av Traitors, møtte jeg en annen enslig vandrer. I tråd med St. Crispians uuttalte regler ventet jeg til han hadde hilst først.

«Frøken Lion.» Håret hans var bustet til av vinden, de lyse øynene en anelse rødsprengte.

«Unge Hawkes. Har De vært ute lenge?» spurte jeg.

«Hele natten. Jeg er på vei hjem til leiligheten min nå.»

I mangel av normer for hva man burde si når sognepresten har vært ute hele natten, landet jeg på: «Da håper jeg De gjorde rent bord.»

Han var på vei til å nikke, men tok seg i det med en grimase og rynkede øyebryn. «Jeg satt ved et dødsleie, frøken Lion, ikke et spillebord.»

Usikker på om dette var kun en opplysning eller en moralsk irettesettelse, unnlot jeg å svare.

«Uansett hvor fornøyelig sistnevnte kunne ha vært», la han så til. Han skottet rundt seg, og da han ikke så noen andre, sa han med en temmelig alvorlig mine, selv for en kirkens mann: «Frøken Lion, la meg benytte denne anledningen til å si at jeg har en viss kjennskap til Deres stilling. Deres fetter …»

«Archibald?»

«Ja. Han kommer ikke ofte til søndagsgudstjenesten, men av en eller annen grunn tror han at den anglikanske kirken tilbyr skriftemål.»

«Så katolsk av ham.»

Smilet til Hawkes var som den flakkende flammen på et stearinlys. «Ja. Og jeg etterkommer hans ønske. Jeg har til og med innredet et kontor med skriftestol til hans bruk.»

Beundringsverdig nok tøylet jeg latteren.

«Jeg forteller Dem dette», fortsatte han, «bare for å si at jeg er oppmerksom på den vanskelige situasjonen han har satt Dem i, hva angår Deres økonomiske sikkerhet. Jeg er sikker på at De er i stand til å rette opp det nødvendige, men hvis De på noen måte skulle trenge hjelp …»

Det var et uventet tilbud. «Jeg – vi – Lapis Lazuli Minor er leid ut, og jeg tror det vil avhjelpe, vel, situasjonen. Men hjertelig takk. Kanskje en omgang whist på The Cleopatra og et glass stout når behovet melder seg», spøkte jeg.

«Bare si fra når det passer», svarte Hawkes, og det lille smilet kom til syne igjen. «Deres fetter er temmelig stolt av arret De ga ham. Han viser det frem ved hvert besøk, overbevist om at det stadig blir mer og mer synlig.»

«Og jeg som trodde skriftemålet foregikk bak et forheng», svarte jeg, pinlig varm i kinnene.

«Ja, jeg har hengt opp et. Deres fetter bekjenner først sine egne synder, og deretter Deres – en adskillig lengre liste – før han trekker forhenget til side så jeg kan ta en ny titt på arret i pannen hans.»

«Han bekjenner hva for noe?»

«Ikke vær redd, frøken Lion» – og Hawkes hevet det ene øyebrynet – «De er blitt et av favorittsognebarna mine. Syndene Deres er rent ut sagt vidunderlige. Vel, ha en fin dag.»

Og med det forsvant han oppover veien.

Jeg gikk resten av veien hjem med en farlig blanding av forundring og hevnlyst. Hvis fetter Archibald ikke fortsatt var på besøk hos sin søster, Matilde, ville jeg ha føyd mord til det mørke synderegisteret mitt. La oss se hvordan han ville bekjenne noe da. Men ettersom han for tiden ikke oppholder seg i London, får jeg nøye meg med stygge tanker.


Senere



Kom nettopp hjem fra te med Tante. Jeg blir innkalt til tjeneste umiddelbart. Hele min deilige, ensomme april blir nå et minne jeg må klamre meg til gjennom mai måned, som utgjør Londons Ballsesong.

«Her er planen for månedene mai og juni, Emma. Les den omhyggelig.» Tante Eugenia rakte den til meg med bryskheten til en general som gir sine ordrer. Vi var nok en gang i Første dagligstue. Det tydet på at jeg fremdeles nøt godt av hennes gunst. «Du skal delta på noen mindre sammenkomster her på Spencer House, hvorav den første er te på torsdag med noen få Utvalgte Venner, et Eksklusivt Middagsselskap på lørdag og en kortspillaften den tolvte. Når jeg har observert deg i disse tre sammenhengene, kommer jeg til å avgjøre om du er klar for lady Salisburys ball fredag femogtyvende.» Etter dette lente hun seg nærmere og smalnet øynene for å se om jeg hadde latt meg skremme av fremstøtet. Jeg leet ikke en muskel.

«Kan jeg få en scones, Tante?»

«Du kan spise når jeg sier at du får lov.»

«Du har havnet på feil hylle i livet», sukket jeg. «Du skulle ha vært sersjantmajor.»

«Ikke vær så nesevis. Garderoben din skal være ferdig i morgen. Skal jeg få den sendt hit eller til Lapis Lazuli House?»

«Til Lapis Lazuli, er du snill.»

«Som du vil.» Hun viftet med hånden i min retning. «Jeg håper jeg aldri får se dette igjen.»

«Sikter du til klærne mine eller meg selv?»

«Begge deler. Brenn klærne og bytt personlighet. Straks.»

Jeg kunne ikke dy meg for å svare: «Å, men dette er noe av fremskrittet du ønsker deg, Tante. Før i tiden ville de ha brent heksene og byttet ut klærne.»

Jeg kunne nesten ha sverget på at hun holdt tilbake et smil da hun sa: «Drikk teen din, spis sconesen og kom deg av gårde.» 


2. mai

Jeg satt ved skrivebordet med en kopp te og vinduene på vidt gap og leste tredje akt av Stormen på nytt da jeg hørte Leieboeren komme inn på kvistværelset sitt. Han gikk omkring, åpnet skuffer og romsterte som om han lette etter noe spesielt, før lyden av skrittene forflyttet seg til det vestre kvistværelset. Da han kom tilbake, mumlet han noe som lignet en forbannelse, men veggen vil verken bekrefte eller avkrefte dette. Deretter satte han seg ved skrivebordet sitt, som etter hva jeg kan utlede, står på nøyaktig motsatt side av veggen fra mitt eget.

Vi er sannelig to tragiske sjeler der vi sitter på hver vår kvist og skribler i vei.

Jeg hørte stolen hans skrape mot tregulvet, og så skjedde noe aldeles uventet. I sprekken mellom de to løse bordene litt til venstre for skrivebordet, der lyset skinner gjennom, kom en sammenbrettet papirlapp.

Slike små blaff av mysterium kommer sjelden. Men her var det altså.

Jeg ventet minst et minutt før jeg løftet hånden og trakk lappen ut fra veggen.

Der sto det:


VI HAR MUS.



Jeg stirret på den skriblede beskjeden. Siden jeg aldri har møtt noen på nettopp denne måten, var jeg usikker på hva gjeldende gjennom-veggen-etikette var. Etter å ha fundert på saken en stund fant jeg frem noe skrivepapir fra skrivebordsskuffen og rev av en liten bit.


Det stemmer.



Jeg ville ikke gi inntrykk av at jeg var tilfreds med situasjonen, så jeg rev av en lapp til og skrev:


Jeg har prøvd alt.



Jeg brettet svarene, dyttet dem halvveis gjennom sprekken i veggen og ventet. De forsvant, og så kunne jeg høre Leieboeren skrive noe. Da en ny lapp kom til syne, trakk jeg den det siste stykket ut av veggen.


ALT?



På hvilket jeg svarte:


Feller, gift, tetting av hull og – på tjenestepikens anbefaling – å 

fylle en flaske med brødsmuler for å lokke dem nedi, fete dem 

opp og ta dem ut i hagen for å bli knust.

Smågnagerne våre viste seg å være for smarte til å la seg lure.
 
Dessverre.



Jeg brettet lappen og skjøv den tilbake gjennom veggen. Da jeg hadde telt til ti, lød latter fra den andre siden, etterfulgt av en ny meddelelse.


FÅR JEG LOV TIL Å KOMME MED EN BRENN-

SIKKER LØSNING PÅ DILEMMAET VÅRT?

Svært gjerne. Bortsett fra å brenne Lapis Lazuli House til 

grunnen kan De prøve hva som helst.



Han svarte ikke.

Det minnet veldig om Pyramus og Thisbe.

Kanskje jeg ikke kommer til å tette igjen den sprekken likevel. 

